Diari Oficial de la Generalitat Valenciana


Sumari del DOGV 9993, del 26-11-2024 (2024/11935)

RESOLUCIÓ de 8 de novembre de 2024, de la Direcció General de l'Aigua i Desenrotllament Rural, per la qual s'establixen determinades excepcions relatives al règim de control dels operadors de la Comunitat Valenciana que venguen directament al consumidor final productes ecològics, conforme amb el Reglament (UE) 2018/848, del Parlament Europeu i del Consell.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9993

Data del DOGV
:   26-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11801

CVE
:   NQUG-M-7740-52987

Data del document
:   08-11-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

El Reglament (UE) 2018/848 del Parlament Europeu i del Consell, establix en l’article 34, apartat 1, que, abans de comercialitzar qualsevol producte com a «ecològic» o «en conversió» o abans del període de conversió, els operadors i grups d’operadors a què es referix l’article 36, que produïsquen, preparen, distribuïsquen o emmagatzemen productes ecològics o en conversió, que importen estos productes d’un tercer país o els exporten a un tercer país, o que comercialitzen estos productes, han de notificar la seua activitat a les autoritats competents de l’estat membre en el qual es duga a terme l’activitat i en el qual la seua empresa se sotmeta al sistema de control.

Si bé el Reglament (UE) 2018/848 establix, en l’article 34.2, que els operadors que venguen productes ecològics envasats directament al consumidor o usuari final queden exempts de l’obligació de notificació esmentada en l’apartat 1 de l’article 34 i de l’obligació d’estar en possessió del certificat esmentat en l’article 35, apartat 2, a condició que no produïsquen, preparen, emmagatzemen excepte en relació amb el punt de venda, ni importen estos productes de tercers països, ni subcontracten a un altre operador per a efectuar estes activitats.

Respecte als operadors que venguen directament al consumidor final productes no envasats, l’article 35.8 establix la possibilitat als estats membres d’eximir d’una de les obligacions, la que obliga a estar en possessió d’un certificat, sempre que complisquen determinats requisits, deixant només com a obligatori, la notificació de l’inici de l’activitat.

A causa del repartiment de competències establit a Espanya, esta referència als estats membres s’entén en este context efectuada a les autoritats competents en matèria de producció ecològica de les comunitats autònomes.

D’altra banda, l’article 38.3 del Reglament (UE) 2018/848 determina que totes les persones operadores, excepte les contemplades en els dos casos esmentats anteriorment (articles 34.2 i 35.8 del Reglament (UE) 2018/848), han d’estar subjectes a una verificació del compliment de les normes de producció ecològica almenys una vegada a l’any, de conformitat amb l’article 9 del Reglament (UE) 2017/625 del Parlament Europeu i del Consell, de 15 de març de 2017.

No obstant això, les exempcions referides en el paràgraf anterior no impliquen deixar l’activitat duta a terme per eixes persones operadores fora del control oficial.

L’organització de l’Estat espanyol, amb comunitats autònomes amb competències en esta matèria, d’una banda, i la conveniència d’unes normes comunes que faciliten l’activitat comercial de les empreses de la distribució que operen en diferents comunitats autònomes, de l’altra, van portar a l’elaboració en el si de la Mesa de Coordinació de la Producció Ecològica d’unes directrius per a la coordinació de les autoritats competents en la producció ecològica quant a la comercialització d’estos productes.

La Mesa de Coordinació de la Producció Ecològica, òrgan col·legiat creat a través del Reial decret 833/2014, de 3 d’octubre, en el qual participen representants de les autoritats competents en producció ecològica de les comunitats autònomes i del Ministeri d’Agricultura, Pesca i Alimentació, va aprovar estes directrius en juliol de 2021.

La Llei orgànica 1/2006, de 10 d’abril, de reforma de Llei orgànica 5/1982, d’1 de juliol, d’Estatut d’Autonomia de la Comunitat Valenciana, establix en l’article 49 que la Generalitat té competència exclusiva, sense perjuí del que disposa l’article 149 de la Constitució i, si és el cas, de les bases i ordenació de l’activitat econòmica general de l’Estat, en matèria d’agricultura, reforma i desenrotllament agrari, i ramaderia.

La Llei 3/2011, de 23 de març, de la Generalitat, de comerç de la Comunitat Valenciana, en l’article 2.2, establix que serà activitat comercial de caràcter detallista la que es desenrotlla professionalment amb ànim de lucre consistent en l’oferta de qualsevol classe de productes i/o servicis als destinataris finals d’estos, utilitzant o no un establiment.

D’altra banda, d’acord amb el que es disposa en el Decret 222/2007, de 9 de novembre, del Consell, pel qual s’establixen normes relatives als consells reguladors o òrgans de gestió de les denominacions de qualitat de la Comunitat Valenciana, i l’Orde 30/2010, de 3 d’agost de 2010, de la Conselleria d’Agricultura, Pesca i Alimentació, per la qual s’aprova el text del Reglament sobre producció i etiquetatge dels productes ecològics i del Comité d’Agricultura Ecològica de la Comunitat Valenciana, este comité exercix les funcions de control oficial i actua com a autoritat de control ecològic en esta comunitat autònoma, d’acord amb el que es preveu en el Reglament (UE) 2017/625 del Parlament Europeu i del Consell, de 15 de març de 2017, i en el Reglament (UE) 2018/848 del Parlament Europeu i del Consell, de 30 de maig de 2018.

Per tot això, i considerant oportú regular les excepcions que s’arrepleguen en l’article 35.8 del Reglament (UE) 2018/48 del Parlament Europeu i del Consell, esta Direcció General,

RESOL

*Primer*

Eximir de l’obligació d’estar en possessió d’un certificat, tal com disposa l’article 35, apartat 2, del Reglament (UE) 2018/848 del Parlament Europeu i del Consell, als operadors que venguen directament al consumidor final productes ecològics no envasats que no siguen pinsos, sempre que estos operadors no produïsquen, preparen, emmagatzemen, excepte en relació amb el punt de venda, ni importen estos productes de tercers països, ni subcontracten a un tercer per a efectuar estes activitats, i sempre que:

a) estes vendes no superen 5.000 kg a l’any, o

b) estes vendes no representen un volum de negocis anual de productes ecològics sense envasar superior a 20.000 €, o

c) el cost potencial de certificació de l’operador supere el 2 % del volum de negocis total de productes ecològics sense envasar venuts per l’operador.

Esta exempció no dispensa els operadors de notificar la seua activitat al Comité d’Agricultura Ecològica de la Comunitat Valenciana, el qual rebrà estes notificacions, en funció del sistema de control establit en l’Orde 30/2010, de 3 d’agost de 2010, de la Conselleria d’Agricultura, Pesca i Alimentació, per la qual s’aprova el text del Reglament sobre producció i etiquetatge dels productes ecològics i del Comité d`Agricultura Ecològica de la Comunitat Valenciana.

*Segon*

Atenent el que s’establix en la lletra e de l’article 38.1 del Reglament (UE) 2018/848, la Direcció General de l’Aigua i Desenrotllament Rural, com a autoritat competent en matèria de producció ecològica, es coordinarà amb aquelles autoritats competents responsables del control oficial en el mercat per a establir els protocols, mecanismes o procediments oportuns per al control oficial de l’activitat desenrotllada per les persones operadores que s’acullen a l’exempció que establix la present resolució. Mitjançant estos controls oficials es verificarà tant el compliment dels requisits per a eixes exempcions com els productes venuts per estes persones operadores. En estos protocols es donarà cabuda a la participació del Comité d’Agricultura Ecològica de la Comunitat Valenciana, en qualitat d’autoritat de control ecològic.

*Tercer*

A l’efecte d’esta resolució, es considera que el terme «producte ecològic», es referix conjuntament a producte ecològic i producte en conversió a l’agricultura ecològica.

*Quart*

Queda sense efectes la Resolució de 20 de juny de 2016, de la Direcció General de Desenvolupament Rural i Política Agrària Comuna, per la qual es regulen determinades excepcions relatives al règim de control dels comerciants detallistes a la Comunitat Valenciana, que venguen directament al consumidor final productes ecològics, d’acord amb el Reglament (CE) 834/2007, de 28 de juny, de 2007 i el Reglament (CE) 889/2008 que el desplega.

Esta resolució tindrà efecte a partir de l’endemà de publicar-se en el *Diari Oficial de la Generalitat Valenciana*.

  

València, 8 de novembre de 2024

Sabina Goretti Galindo Benito

Directora general de l'Aigua i Desenrotllament Rural